Síðastliðinn föstudag var skipulagsdagur í Bíldudalsskóla en þá héldu kennarar til Reykhóla . Í Reykólaskóla fór fram haustþing Kennarasambands Vestfjarða þar sem kennarar og skólastjórnendur af Vestfjörðum hittust til að fræðast og kynnast . Auk aðalfundar félags kennara og skólastjórafélags Vestfjarða voru áhugaverðir fyrirlestrar í boði ásamt námsgagnakynningu frá Menntamálastofnun . Fyrirlestrarnir voru , Leikur að læra hjá Kristínu Einarsdóttur , Legó í kennslu hjá Laufey Eyþórsdóttur , og Lykilhæfni hjá Meyvant Þórólfssyni dósent við Háskóla Íslands . Aðalfyrirlesturinn var hjá Árný Ingvarsdóttur , sálfræðingi um Hugræna atferlismeðferð með börnum . Fjallað var um almennar áhyggjur og kvíðaraskanir , um reiði og reiðistjórnun sem og neikvæðni . Farið var yfir einkenni og uppruna kvíða , reiði og þunglyndis og hvað hægt er að gera til að takast á við slík vandamál . Í því skyni fjallaði hún um bækurnar „ Hvað get ég gert við of miklar áhyggjur ? " , “ Hvað get ég gert þegar reiði tekur völdin ? ” og “ Hvað get ég gert við of mikla neikvæðni ? ” en allar byggja bækurnar á hugmyndafræði hugrænnar atferlismeðferðar . Bækurnar innihalda meðal annars verkefni fyrir börn og eru mikið notaðar af foreldrum og fagfólki í starfi með börnum . Bíldudalsskóli keypti allar bækurnar og munu þær nýtast í vinnu með börnum og foreldrum .